กอส.ไม่หนุนนโยบายติดอาวุธครูชายแดนใต้
ประชาไท-11 ก.ค. 48 กอส. หนุนแนวทาง กระทรวงศึกษาธิการที่ ไม่สนับสนุน ครูติดอาวุธ ให้เป็นแนวทางรัฐ ระบุควรเป็นเรื่องส่วนบุคคลมากกว่าการทำนโยบายส่งเสริม นายโคทม อารียา กรรมการและเลขานุการร่วม คณะกรรมการอิสระเพื่อความสมานฉันท์แห่งชาติ(กอส.) แถลงข่าวผลการประชุม กอส. วันนี้ (11 ก.ค.) ว่า สาระหลักของการประชุมวันนี้เป็นเรื่องความปลอดภัยของครู ในพื้นที่ สามจังหวัดชายแดนภาคใต้ ซึ่ง รัฐควรจะดูแลให้ทั่วถึงไปถึงครูโรงเรียนปอเนาะด้วย ทั้งนี้ การรักษาความปลอดภัยนั้นควรมีงบประมาณที่เพียงพอ ทั้งเรื่องไฟฟ้าแสงสว่าง หรือเรื่องการจัดเวรยามโดยโรงเรียน และควรมีการเฝ้าระวังร่วมกันระหว่างโรงเรียนกับชุมชนด้วยส่วนเรื่องการพกปืนนั้น ให้เป็นเรื่องส่วนบุคคลและเห็นด้วยกับกระทรวงศึกษาธิการที่จะไม่ส่งเสริมให้ครูพกอาวุธ ทั้งนี้รับเองควรส่งเสริมให้มีการลดอาวุธมากกว่าโดยเฉพาะอาวุธสงครามที่ในพื้นที่ นอกจากนี้ มาตรการในการรักษาความปลอดภัยควรต้องคำนึงถึงผลกระทบต่อการดำเนินชีวิตของระชาชนโดยต้องสร้างการมีส่วนร่วมทั้งฝ่ายข้าราการและชุมชนเพื่อไม่ให้เกิดภาพบรรยากาศที่แตกต่างจากปกติ ทั้งนี้ ในวันที่ 5-7 คณะอนุกรรมการเพื่อความปรองดองและความสมานฉันท์ จะลงพื้นที่ และแลกเปลี่ยนความคิดเห็นด้านความปลอดภัยของครูกับครูในพื้นที่ ในการประชุม กอส. ที่ จ. ปัตตานี สำหรับเรื่องการโยกย้ายครูออกจากพื้นที่ นาย โคทม กล่าวว่า ควรทำด้วยความละมุนละไม เพราะผลกระทบเป็นลูกโซ่ ทั้งคุณภาพการเรียนการสอน และเป็นการดึงตัวครูจากโรงเรียนเอกชน ดังนั้นควรย้ายเฉพาะที่มีเหตุผลจำเป็น เท่านั้น นายโคทมยังระบุอีกว่า การดำเนินงานของภาครัฐที่ผ่านมา กอส. มีความพอใจในแนวทางระดับนโยบาย แต่เป็นห่วงในเรื่องการปฏิบัติ โดยเฉพาะด้านสันติวิธี กระบวนการยุติธรรม และสิทธิมนุษยชน โดยนาย โคทมเองยอมรับว่า รัฐบาลมีความล่าช้า แต่อาจเป็นเพราะติดขัดกับระบบราชการที่มีขั้นตอนมาก ส่วนการที่ นายอานันท์ ปันยารชุน ประธาน กอส.ใช้เวที เสวนา ของกรมประชาสัมพันธ์ วิจารณ์การแก้ไขปัญหาของสามจังหวัดชายแดนภาคใต้ของรัฐบาลนั้น นายโคทม ชี้แจงว่าเป็นความเห็นที่ นายอานันท์พูดในหลายเวทีอยู่แล้ว ทั้งทางสื่อ หรือกับทางรัฐบาล อย่างไรก็ตาม ได้มีการนำเทป การเสวนาของนายอานันท์ดังกล่าวมาแจกในที่ประชุม เพื่อให้ กรรมการทุกคนรับทราบ ส่วนผลการไปร่วมประชุมองค์การการประชุมอิสลาม (โอไอซี) ที่ประเทศเยเมน และการไปเยือน ประเทศมาเลเซีย ของนายกันตธีร์ ศุภมงคล รัฐมนตรีว่าการกระทรวงการต่างประเทศ วันนี้ นายกันตธีร์ ได้เข้ามาชี้แจงต่อกอส. และได้นำรายงานต่างๆจากการประชุมมาเสนอเพื่อให้ที่ประชุม กอส.รับทราบด้วย 
ประชาไท-11 ก.ค. 48 กอส. หนุนแนวทาง กระทรวงศึกษาธิการที่ ไม่สนับสนุน ครูติดอาวุธ ให้เป็นแนวทางรัฐ ระบุควรเป็นเรื่องส่วนบุคคลมากกว่าการทำนโยบายส่งเสริม นายโคทม อารียา กรรมการและเลขานุการร่วม